  Виталий Пронин Грак ёросын дышетскон ар ӧраз пыриз ни. Озьы ке но огез пинал та дырозь парта сьӧры пуксьыны уг дырты. Пияшлы 17 арес, одӥг классын кӧня ке пол пукемын, школаын дышетсконзэ со азьланьтыны уг ни малпа. Та пияшен но быдэ вуымтэосын герӟаськем мукет ужпумъёсъя кенешон ортчиз Грак ёросысь администрациын.Быдэ вуымтэосын ужанъя комиссилэн кивалтӥсез Лариса Чернышева верамъя, гужем шутэтсконлы йылпумъянъёс лэсьтэмын. Со понна радъямын вал нимысьтыз программа. Котьку сямен каникул дыръя чакламлэсь палэнэ ӧз кыле полициысь учётэ султытэм нылпиос. Районын соос 8 кузя. Пӧлысьтызы огез гинэ дышетске училищеын, кылемъёсыз - школаын. Пияшъёс ваньзы ик кыл кутон улэ кыскемын лушкаськеменызы сэрен.Комиссие пырисьёс чаклало: законэз тӥян сюрес вылэ ӵемысь кожо начар улӥсь но юись мумы-бубыослэн нылпиоссы. Таӵе сюлмаськытӥсь семьяос районын 27 лыдъясько. Таяз аре но комиссиысь муртъёс соосын ужалозы, кусып тупатозы.Елена Скворцова.     